Title: Toiminnallisesti kaksikielinen sairaanhoitajakoulutus (TOKASA)
Course: TOKASA-hankkeen avoimet oppimateriaalit

Toiminnallisesti kaksikielinen sairaanhoitajakoulutus -hanke (TOKASA) käynnistyi 2021 Metropolia Ammattikorkeakoulun ja Tampereen ammattikorkeakoulun yhteistyönä. Hankkeen tavoitteena oli luoda koulutusmalli, joka mahdollistaisi suomen kielen oppimisen hoitotyön rinnalla. Koulutusmallista valmistuvat sairaanhoitajat hallitsisivat täten ammatissa tarvittavan suomen kielen taidon, vaikka aloittaisivat opinnot ilman aiempaa suomen kielen taitoa.

Koulutuksessa suomen kielen oppiminen perustuu toiminnallisuuteen: kieli otetaan heti käyttöön arjen ja hoitotyön tilanteissa, ja opiskelijoille laaditaan yksilölliset kielipolut. Substanssin opettajat ja suomen kielen opettajat tekevät tiivistä yhteistyötä, ja oppiminen tapahtuu sekä luokassa että kliinisissä ympäristöissä.

Koulutusmallin keskeisiä periaatteita ovat yksilölliset kielipolut, suomen kielen integrointi hoitotyön opintojaksoihin, toiminnalliset menetelmät, yhteisopetus suomenkielisten opiskelijoiden kanssa, näkyvät kielitavoitteet harjoitteluissa ja tiivis työelämäyhteistyö.

Hanketta rahoittivat opetus- ja kulttuuriministeriö sekä työ- ja elinkeinoministeriön TalentBoost-ohjelma 1.1.2021–31.12.2024 sekä opetus- ja kulttuuriministeriö 1.1.2025–31.12.1015.

Avoimet oppimateriaalit

Hienoa, että olet löytänyt tiesi TOKASA-hankkeen avoimiin oppimateriaaleihin! Materiaalien on tarkoitus helpottaa koulutusmallin käyttöönottoa. Miksi tehdä joku asia moneen kertaan, kun se on jo kertaalleen tehty?
Avoimet oppimateriaalit sisältävät opetus- ja suunnittelumateriaalia toiminnallisesti kaksikielisen sairaanhoitajatutkinnon toteuttamiseen. Opetusmateriaalit sopivat ennen kaikkea suomen kielen integraatio-oppitunneille, mutta niitä voi tarpeen mukaan yhdistää myös hoitotyön tai muuhun suomen kielen opetukseen.
Materiaalit ovat ladattavassa ja muokattavassa muodossa, joten voit muokata niitä omaan opetukseesi sopiviksi. Muista kuitenkin mainita materiaalin tekijä.
TOKASA-hankkeen avoimet oppimateriaalit on suojattu Creative Commons -lisenssillä.
CC-BY-NC 4.0 – Teosta saa käyttää, jakaa ja muokata vapaasti, mutta sitä ei saa käyttää kaupallisiin tarkoituksiin. Muista mainita tekijä: Metropolia Ammattikorkeakoulu / Tampereen ammattikorkeakoulu.
Lue lisää: https://creativecommons.org/licenses/by-nc/4.0/